Pranas Kabaila

Pranas Kabaila (1890 m. rugpjūčio 24 d. Knašiai, Bubių dvaras – 1958 m. gegužės mėn. Šiauliai) – Lietuvos karinis veikėjas, pulkininkas, pedagogas.

 Biografija 
Mokėsi Padubysio mokykloje. 1908 m. Ventspilyje išlaikė pradinių mokyklų mokytojo egzaminus, 1910–1914 m. mokytojavo.

1914 m. gruodžio mėn. mobilizuotas į Rusijos kariuomenę, tarnavo karo ligoninėje, sanitariniame traukinyje. 1916 m. baigęs Čiugujevo karo mokyklą, tarnavo įvairiuose daliniuose. 1917 m. rugpjūčio – 1918 m. sausio mėn. tarnavo Atskirajame lietuvių batalione. 1918 m. balandžio mėn. grįžęs į Lietuvą vėl mokytojavo. 1919 m. kovo mėn. mobilizuotas į Lietuvos kariuomene, 1919 m. balandžio – 1920 m. gruodžio mėn. dalyvavo nepriklausomybės kovose su Raudonąja armija, bermontininkais, Lenkijos kariuomenės junginiais. 1924 m. baigė Aukštuosius karininkų kursus. Iki 1930 m. tarnavo pėstininkų daliniuose. 1930–1940 m. Kariuomenės intendantūros dirbtuvių viršininkas. 1933 m. pulkininkas.

TSRS okupavus Lietuvą, 1940 m. liepos mėn. iš kariuomenės atleistas. 1941–1958 m. (su pertrauka) mokytojavo.

Sūnūs Algis Kabaila, Vytenis Kabaila. Duktė Elena Kabailaitė-Žižienė-Jonaitienė.Elena Jonaitis, Sydney Lithuanian Information Centre, 2004-08-01. Nuoroda tikrinta 2023-11-12.

 Įvertinimas 
 1919 m. Vyčio kryžiaus 5 laipsnio ordinas
 1936 m. Gedimino 3 laipsnio ordinas

 Šaltiniai 

Kategorija:Tarpukario Lietuvos kariuomenės pulkininkai